Ensihoidon yöaikainen toimintamalli muuttuu lokakuussa tasapuolisemmaksi koko Etelä-Karjalassa

Etelä-Karjalan hyvinvointialue (Ekhva) täsmentää vuoden alusta muuttunutta ensihoidon yöaikaista toimintamallia 5.10.2026 alkaen. Maakunnassa on jatkossa yhdestä kolmeen ambulanssia, jotka toimivat 12 tunnin päivävuorossa. Lokakuun alun jälkeen 12 tunnin vuorot eivät kuitenkaan kohdennu yksin Savitaipaleen, Joutsenon ja Rautjärven ensihoitajille, vaan päivävuoro kiertää vuorollaan eri puolilla maakuntaa kaikissa yksiköissä.

Samaan aikaan kaikki muut yksiköt henkilökuntineen toimivat 24 tunnin ympärivuorokautisessa valmiudessa.

-Suunniteltu malli mahdollistaa ensihoitovalmiuden säätelyn siten, että yöllä valmiudessa on yhdestä kolmeen ambulanssia vähemmän verrattuna vilkkaampaan päiväaikaan nähden koko Etelä-Karjalan alueella, Jan-Erik Palviainen sanoo.

Palviaisen mukaan muutos ei vaaranna ensihoitopalvelujen saatavuutta, vaan parantaa kokonaisvalmiutta ja on alueellisesti tasapuolisempaa. Myös ensihoitajia ajatellen uusi malli on tasa-arvoisempi. Koko henkilökunnan mukana olo päivävuoroissa mahdollistaa paremmin ambulanssien käytettävyyttä.

– Ensihoidon kenttäjohtajat siirtävät jo nyt ambulansseja aina tarpeen mukaan sinne, missä valmiutta tarvitaan. Tämä on meille vakiintunut arkinen toimintatapa esimerkiksi tilanteissa, joissa alueen oma ambulanssi on potilasajossa. Toisaalta välittömissä henkeä uhkaavissa tilanteissa hälytetään ensihoidon tueksi myös pelastustoimen ensivasteyksikkö entiseen tapaan, Palviainen sanoo.

Henkilöstön toivoma työaikamalli edellytti LVV:n poikkeusluvan

Ensihoidon henkilöstöä sopeutettiin osana Ekhvan laajempia sopeuttamistoimia vuodelle 2026. Kolmen yksikön osalta siirryttiin 12-tuntisiin vuoroihin, koska tehtävämäärät ja niihin liittyen aktiivityötunnit mahdollistivat muutoksen useamman vuoden tietopohjaan perustuen.

Ensihoidon tehtävät painottuvat edelleen päiväaikaan, ja asetetut säästötavoitteet saavutetaan myös kiertävällä toimintamallilla.

– Erona vuoden alussa käyttöön otettuun malliin on se, että vaikutukset jakautuvat nyt tasapuolisemmin niin henkilöstön kuin maakunnan asukkaidenkin näkökulmasta, Palviainen toteaa.

– Toive tasapuolisemmasta kiertävästä työvuorosuunnittelusta tuli henkilöstöltä ja pääluottamusedustajilta yhteistoimintaneuvottelujen aikana. Mallin toteuttaminen vaati perusteellista selvitystyötä, työvuorosuunnittelua sekä Lupa- ja valvontaviraston (LVV) poikkeusluvan. Siksi tätä mallia ei voitu ottaa käyttöön jo vuodenvaihteessa. Tarvittava lupa on nyt saatu, joten uusi toimintamalli voidaan ottaa käyttöön lokakuussa, Palviainen kertoo.

Puolen vuoden kokemuksen perusteella ensihoidon vasteajat eivät ole merkittävästi pidentyneet eikä kolmen yksikön siirtyminen päivävuoroon ole vaarantanut potilaiden tavoittamista tai hoitoon pääsyä.

Lisätietoja:

Jan-Erik Palviainen, palvelupäällikkö, p. 040 487 7020, jan-erik.palviainen@ekhva.fi

Sally Leskinen, hyvinvointialuejohtaja, p. 040 0497 418, sally.leskinen@ekhva.fi